УВАЖАЕМИ ГРАЖДАНИ,

Предстоят коледните и новогодишните празници, но при честването им в домашна обстановка или на обществено място, не трябва да се забравя опасността от възникване на пожари. 

При напускане на жилищата проверете, изключени ли са всички електроуреди. При застудяване се налага използването на повече отоплителни уреди, но е необходимо да се установи изправността на тези, които не са употребявани дълго време. Същото важи и за коминните тела на къщи и вили, които не се ползват редовно. Отоплителните уреди не се използват без надзор.
Управителите на хотели, хижи, ресторанти и други трябва да са уверени в изправността на отоплителните уреди и електрическите инсталации, както и на уредите за ръчно пожарогасене. Евакуационните пътища да се поддържат свободни за преминаване, а изходите да са отключени.

По време на приготовленията за коледните и новогодишни трапези домакините не трябва да забравят за включени нагревателни уреди.

Игрите и забавленията на децата често крият опасност от възникване на пожари. Необходим е постоянен родителски контрол, тъй като паленето на бенгалски огън и свещички до елхите или до други лесно запалими предмети е изключително опасно. Много от пиротехническите средства – така наречените бомбички, пиратки и други подобни, са пожароопасни, а самоделките са опасни и за здравето. Същите не трябва да се хвърлят безразборно от прозорци и тераси, тъй като това може да доведе до възникване на пожари в стопански постройки, съседни тераси, горими навеси и др..
Някои от основните противопожарни правила по време на Коледните и Новогодишните празници:

· Елхите се поставят на безопасно разстояние от пердета и други горими материали;

· Памукът и хартиените украси по елхите са леснозапалими. Гирляндите от електрически крушки са ефектни и по-малко опасни;

· Родителският контрол е задължителен при палене на свещи и бенгалски огън по елхата и на други места. Необходимо е да се разясни на децата опасността от детската игра с огън;

· Фойерверки, бенгалски огън и други пиротехнически средства не се хвърлят безразборно. Те са предназначени за използване на открити и безопасни места;

· Складираните горими вещи и леснозапалими течности на тераси крият опасност за възникване на пожари от попадане на фойерверки, сигнални ракети, незагасени цигари и други небрежни действия;

· Оставянето на деца без надзор сами в жилищата, а още повече заключени е опасно.

Не забравяйте, че при пожар телефоните са 112 и 160!

ОБЛАСТНО УПРАВЛЕНИЕ “ПОЖАРНА БЕЗОПАСНОСТ И ЗАЩИТА НА НАСЕЛЕНИЕТО” ГРАД ПЛОВДИВ

Ви пожелава весела Коледа и щастлива Нова година!

декември 2011 г.


